****

**ประกาศคณะกรรมการกำกับกิจการพลังงาน**

**เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน (ฉบับที่ ๔)**

**พ.ศ. ๒๕๖๔**

โดยที่เป็นการสมควรแก้ไขเพิ่มเติมหลักเกณฑ์ วิธีการ เงื่อนไข เกี่ยวกับการกำหนดและจ่าย ค่าทดแทนให้มีความเหมาะสมและสอดคล้องกับการปฏิบัติงานในปัจจุบัน

อาศัยอำนาจตามความในมาตรา ๑๐๘ (๒) แห่งพระราชบัญญัติการประกอบกิจการพลังงาน พ.ศ. ๒๕๕๐ ประกอบกับมติคณะกรรมการกำกับกิจการพลังงาน ในการประชุม ครั้งที่ ๘/๒๕๖๔ (ครั้งที่ ๗๑๗) เมื่อวันที่ ๑๗ กุมภาพันธ์ ๒๕๖๔ คณะกรรมการกำกับกิจการพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน (ฉบับที่ ๔) พ.ศ. ๒๕๖๔”

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในบทนิยามคำว่า “เจ้าของหรือผู้ครอบครองทรัพย์สินหรือผู้ทรงสิทธิอื่น” ในข้อ ๓ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒ ซึ่งแก้ไขเพิ่มเติมโดยประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน (ฉบับที่ ๒) พ.ศ. ๒๕๕๓ และให้ใช้ความต่อไปนี้แทน

““เจ้าของหรือผู้ครอบครองทรัพย์สินหรือผู้ทรงสิทธิอื่น” หมายความว่า เจ้าของหรือผู้ครอบครองหรือผู้ทรงสิทธิอื่นโดยชอบด้วยกฎหมายในที่ดิน โรงเรือน สิ่งปลูกสร้าง ต้นไม้ พืชผลหรือทรัพย์สินอื่นที่อยู่ในเขตระบบโครงข่ายพลังงาน ณ วันที่ประกาศกำหนดเขตระบบโครงข่ายพลังงานหรือวันที่ประกาศปรับปรุง ระบบโครงข่ายพลังงาน หากมีการโอนกรรมสิทธิ์หรือสิทธิครอบครองหรือสิทธิอื่นในทรัพย์สินดังกล่าวภายหลัง วันที่ประกาศกำหนดเขตระบบโครงข่ายพลังงานหรือวันที่ประกาศปรับปรุงระบบโครงข่ายพลังงาน เจ้าของ หรือผู้ครอบครองทรัพย์สินหรือผู้ทรงสิทธิอื่นให้หมายถึง เจ้าของหรือผู้ครอบครองหรือผู้ทรงสิทธิอื่น ณ วันจ่าย หรือวางเงินค่าทดแทน”

ข้อ ๔ ให้เพิ่มความต่อไปนี้เป็นข้อ ๕/๑ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒

“ข้อ ๕/๑ ในกรณีที่ระบบโครงข่ายพลังงานใดพาดผ่านพื้นที่มากกว่าหนึ่งจังหวัด และเมื่อพิจารณาจากสภาพความเจริญเติบโตทางด้านเศรษฐกิจของแต่ละจังหวัดที่อยู่ในเขตระบบโครงข่ายพลังงานแล้วเห็นว่า มีความเจริญเติบโตหรือมีศักยภาพในการพัฒนาที่อยู่ในระดับใกล้เคียงกันเป็นพิเศษ กกพ. อาจกำหนดตัวแทนของหน่วยราคาที่ดินเท่ากันทุกจังหวัดโดยใช้อัตราของจังหวัดที่สูงกว่าเป็นเกณฑ์ในการกำหนดค่าทดแทนที่ดินก็ได้”

ข้อ ๕ ให้ยกเลิกความในวรรคสองของข้อ ๘ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒ และให้ใช้ความต่อไปนี้แทน

“เพื่อประโยชน์ในการกำหนดค่าทดแทน ให้สำนักงาน กกพ. จัดทำบัญชีราคากลางอาคาร โรงเรือน หรือสิ่งปลูกสร้างอื่น และให้เผยแพร่ในระบบเครือข่ายสารสนเทศของสำนักงาน กกพ. โดยให้สำนักงาน กกพ. ทำการปรับปรุงบัญชีราคากลางอาคาร โรงเรือน หรือสิ่งปลูกสร้างอื่นทุกปี”

ข้อ ๖ ให้ยกเลิกความในวรรคสองของข้อ ๙ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒ และให้ใช้ความต่อไปนี้แทน

“เพื่อประโยชน์ในการกำหนดค่าทดแทน ให้สำนักงาน กกพ. จัดทำบัญชีราคากลางต้นไม้ และพืชผล และให้เผยแพร่ในระบบเครือข่ายสารสนเทศของสำนักงาน กกพ. โดยให้สำนักงาน กกพ. ทำการปรับปรุงบัญชีราคากลางต้นไม้และพืชผลทุกปี”

ข้อ ๗ ให้เพิ่มความต่อไปนี้เป็นวรรคสอง และวรรคสาม ของข้อ ๖ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒

“การจ่ายค่าทดแทนในที่ดินที่อยู่ในบังคับตามกฎหมายว่าด้วยการปฏิรูปที่ดินเพื่อเกษตรกรรม และกฎหมายว่าด้วยการจัดที่ดินเพื่อการครองชีพ ให้จ่ายค่าทดแทนแก่ผู้ทรงสิทธิ เว้นแต่กฎหมายนั้นจะกำหนดไว้เป็นอย่างอื่น

ในกรณีที่ผู้รับใบอนุญาตยังไม่ได้จ่ายค่าทดแทนตามวรรคหนึ่งและมีการเปลี่ยนแปลงบัญชีราคาประเมินทุนทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรม ให้ผู้รับใบอนุญาตเปรียบเทียบราคาประเมินทุนทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรมก่อนและหลังการเปลี่ยนแปลงดังกล่าว และใช้ราคาประเมินทุนทรัพย์ที่สูงกว่าเป็นเกณฑ์ในการคำนวณจ่ายค่าทดแทน”

ข้อ ๘ ให้เพิ่มความต่อไปนี้เป็นข้อ ๙/๑ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒

“ข้อ ๙/๑ ในกรณีที่ผู้รับใบอนุญาตยังไม่ได้จ่ายค่าทดแทนตามข้อ ๘ หรือข้อ ๙ และมีการเปลี่ยนแปลงบัญชีราคากลางอาคาร โรงเรือน สิ่งปลูกสร้างอื่น ต้นไม้ และพืชผล ให้ผู้รับใบอนุญาตเปรียบเทียบราคาทรัพย์สินก่อนและหลังการเปลี่ยนแปลงดังกล่าว และใช้ราคาที่สูงกว่าเป็นเกณฑ์ในการคำนวณจ่ายค่าทดแทน”

ข้อ ๙ ให้ยกเลิกความในข้อ ๑๒ ของประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไข เกี่ยวกับการกำหนดและจ่ายค่าทดแทน พ.ศ. ๒๕๕๒ และให้ใช้ความต่อไปนี้แทน

“ข้อ ๑๒ ให้ผู้รับใบอนุญาตดำเนินการจ่ายค่าทดแทนที่ดินและทรัพย์สินให้แล้วเสร็จภายในหนึ่งร้อยยี่สิบวันนับแต่วันที่ได้รับหนังสือแจ้งผลการกำหนดราคาที่ดินและทรัพย์สินจากสำนักงาน กกพ. เว้นแต่มีเหตุผลความจำเป็นไม่อาจดำเนนินการได้ทัน ให้เสนอขออนุมัติขยายระยะเวลาต่อ กกพ. เป็นรายกรณี ทั้งนี้ ให้ขยายได้อีกไม่เกินหกสิบวัน”

 ประกาศ ณ วันที่ ๑ เมษายน พ.ศ. ๒๕๖๔

 (นายเสมอใจ ศุขสุเมฆ)

 ประธานกรรมการกำกับกิจการพลังงาน